钦定古今图书集成/明伦汇编/闺媛典/第029卷 > 杭州临安县令裴君夫人常山阎氏墓志
## 钦定古今图书集成/明伦汇编/闺媛典/第029卷 > 杭州临安县令裴君夫人常山阎氏墓志

梁肃

夫人姓阎氏，皇朝考功郎懿道之孙，银青光禄大夫
尚书刑部侍郎伯玙之女，河东薛氏之出，前廷尉评
领临安令裴深之室也。春秋若干，以“大历乙卯岁五
月，寝疾，卒于晋陵之私第。来年月日，窆于某原，不获
吉卜，未祔于皇姑，礼从宜也。”先期临安，以夫人之德
善，俾予铭其墓，故得而撰云。夫人贞顺惠和，恭明孝
慈，自天受也；乐善睦亲，俭而好礼，承家训也。循《采𬞟》
之度，以助祭祀，得妇道也。四教行，九族和，秉内则也。
夫人有是淳懿，故自致礼至于捐馆，大小无间言，中
外无异望，郁郁诜诜，一家兴仁。俟绝之际，请辞其太
夫人，又辞其娣姒。已而顾所生之四女曰：“母子之爱，
今也永绝。夫中馈不可以无主，吾已请尔父娶继室
矣。其来也，汝谨事之，无贻我神羞。”辞气不惑，言毕遂
殁。夫号母恸，诸女孺慕，闻一哀者，行路出涕。存殁之
事，其感人深矣。哀哉！乃为铭曰：

秾矣《蕣华》，茂蕴质兮。配此良士，如琴瑟兮。严霜陨零，
曷其疾兮。吁嗟硕人，归此室兮。